Hobro har fået en rædselsfuld start på Superligaen og er placeret helt i bunden med seks point efter 11 kampe.

Især de seneste to kampe har været brutale med det nordjyske mandskab, der har tabt 5-0 til AaB og 5-2 til FC Midtjylland.

Læs også: Kuhn efterlyser større sammenhængskraft

Det har skabt frustration i spillertruppen, hvilket efter det fornævnte nederlag til AaB fik spillerne til indkalde til et møde, hvor cheftræner Allan Kuhns ansvar for de dårlige resultater var på programmet. Det skriver Eurosport.

Holdets anfører, Jonas Brix-Damborg, bekræftet spillermødet over for Eurosport, men afviser, at mødet skulle handle om utilfredshed med Allan Kuhn som cheftræner.

- Når resultaterne er dårlige, har dem uden spilletid en tendens til at pege på træneren og mene, at det er hans skyld. Jeg startede spillermødet med at sige, at det var nemt at pege på alverdens ting. At vi ikke får ligeså mange penge som i andre klubber. At træneren er en idiot, men jeg synes slet ikke, at det handler om det, siger Brix-Damborg ifølge mediet.

Allan Kuhn siger til Eurosport, at han kendte til mødet, men ikke var klar over, at han selv var et tema på mødet. Sportschef Jens Hammer Sørensen var heller ikke vidende om, at spillerne diskuterede cheftræneren på mødet.